钦定古今图书集成/明伦汇编/官常典/第474卷 > 豆代田
## 钦定古今图书集成/明伦汇编/官常典/第474卷 > 豆代田

按《魏书》本传：“代田，代人也。太宗时，以善骑射，为内细
射。从攻虎牢，诏代田登楼射贼，矢不虚发，与奚斤前
锋先入，擒刘义隆将毛德祖并长史、司马三人，以功
迁内三郎。从讨赫连昌，乘胜追贼，入其宫门，门闭，代
田逾宫而出。世祖壮之，拜勇武将军。后从驾平昌，以
战功赐奴婢十五口，黄金百斤，银百斤。神麚中，讨蠕”
蠕，赐爵关中侯。从讨平凉，击破赫连定，得奚斤等。世
祖以定妻赐之，诏斤膝行，授酒于代田，敕斤曰：“全尔
身命者，代田功也。”改爵井陉侯，加散骑常侍、右卫将
军，领内都幢将。从讨和龙，战功居多，迁殿中尚书，赐
奴婢六十口。以前后军功，进爵长广公，加平东将军。
从驾南讨，转太子太保，出为统万镇大将。兴安中卒。
赠侍中、安东大将军、长广王，谥曰恭。